Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -Tilanne suurten järvien alueella ja Lusakan sopimukset



Virallinen lehti nro 059 , 01/03/2000 s. 0051 - 0052



PÄÄTÖSLAUSELMA(1) Tilanne suurten järvien alueella ja Lusakan sopimukset Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, - muistaa suurten järvien alueen tilannetta koskevat aikaisemmat päätöslauselmansa, A. on huolestunut tilanteen jatkuvasta epävakaudesta suurten järvien alueella, B. antaa tunnustusta alueen valtioiden, erityisesti Lusakan sopimuksen allekirjoittajavaltioiden toiminnalle kestävän ratkaisun löytämiseksi suurten järvien alueella vallitsevaan kriisiin, C. ottaa huomioon, että Lusakan tulitaukosopimus sisältää naapurimaiden pyynnön saada vetää joukkonsa Kongon demokraattisesta tasavallasta, maan alueelta toimivien miliisijoukkojen vetämisestä ja riisumisesta aseista sekä Kongon rajojen turvaamisesta naapurimaiden turvallisuuden takaamiseksi, D. ottaa huomioon, että Lusakan sopimuksen toteuttamiselle on valtavia esteitä, jotka johtuvat alueella itsepintaisesti jatkuvasta suuresta epävakaudesta ja kansanryhmien välisistä jännitteistä sekä koko alueella edelleen viipyvistä pakolaisista, mitkä syyt ovat aiheuttaneet valtaisan kriisin, E. ottaa huomioon OAU: n valtioiden ja hallitusten päämiesten Kairossa (Egypti) pidetyssä konferenssissa hyväksytyn alueellista koskemattomuutta ja kansallisten rajojen loukkaamattomuutta koskevan päätöslauselman AHG/16/1, F. korostaa kaikkien asianosaisten velvollisuutta noudattaa tiukasti kansainvälisen humanitaarisen oikeuden yleisperiaatteita ja ihmisoikeuksia, G. ottaa huomioon perustavaa laatua olevan velvollisuuden kunnioittaa kunkin valtion oikeutta päättää itsenäisesti omasta yhteiskunnallisesta, poliittisesta, kulttuurisesta ja taloudellisesta järjestelmästään, 1. pitää valitettavina kaikkia ihmisoikeuksien rikkomuksia, summittaisia teloituksia, kidutuksia, ahdisteluja ja raiskauksia, etnistä kiihotusta, yllytystä väkivaltaan etnisin perustein ja lasten värväämistä sotilaiksi; 2. pitää myönteisenä Lusakan tulitaukosopimusta ja kehottaa tukemaan ja noudattamaan sitä välittömästi muun muassa nimeämällä kansainväliset tarkkailijat valvomaan sen noudattamista; vetoaa kaikkiin selkkauksen osapuoliin, että nämä kunnioittaisivat Lusakan tulitaukosopimuksen mukaisesti annettuja sitoumuksia ja korostaa, että sopimuksella on ratkaiseva merkitys kaikkien alueen valtioiden vakaudelle ja turvallisuudelle; 3. pitää valitettavina kaikkia Kongon demokraattisen tasavallan alueella toimeenpantuja verilöylyjä ja kehottaa selvittämään niihin syyllistyneiden henkilöllisyyden sekä asettamaan heidät oikeuden tuomittaviksi ja aloittamaan kansainvälisen tutkimuksen kaikista vastaavista tapahtumista, erityisesti Etelä-Kivun verilöylyistä alueilla, joilla kyseiset verilöylyt ovat olleet erityisen laajoja; 4. vahvistaa tukensa nykyisten rajojen loukkaamattomuusperiaatteelle YK: n ja OAU: n peruskirjojen asiaa koskevien määräysten hengen ja kirjaimen mukaisesti; muistuttaa, että kaikilla kyseisten rajojen sisäpuolella asuvilla etnisillä ryhmillä ja kansallisuuksilla on täydet kansalaisoikeudet ja heille on siksi osoitettava samat oikeudet ja sama suoja; 5. pitää myönteisenä Kongon lähestyvää "kansallista vuoropuhelua", johon Kongon kaikki toimivat joukot on kutsuttu osallistumaan; vetoaa Kongon eri osapuoliin, että ne sopisivat välittäjän nimittämisestä mahdollisimman pikaisesti, jotta vuoropuhelu voitaisiin aloittaa; kehottaa siksi Kongon demokraattisen tasavallan viranomaisia vapauttamaan välittömästi kaikki poliittiset pakolaiset ja sallimaan poliittisten puolueiden toiminnan vuoropuhelun mahdollistamiseksi ja vaalien valmistelemiseksi; 6. kehottaa Euroopan unionia osoittamaan tarvittavat resurssit Kongon demokraattisen tasavallan rauhanaloitteen tukemiseksi; 7. kehottaa asianomaisia EU: n jäsenvaltioita ja AKT-valtioita pidättämään ja asettamaan oikeuden tuomittaviksi tai luovuttamaan kansanmurhaan syyllistyneet henkilöt; 8. kehottaa EU: ta lisäämään alueelle toimittamaansa humanitaarista apua pakolaisten jatkuvan läsnäolon edellyttämään mittaan ja naapurimaille tarkoitettua apuaan, jotta ne voivat auttaa kotiseudulleen palaavia; 9. kehottaa kaikkia Kongon demokraattisen tasavallan selkkauksen osapuolia varmistamaan, että humanitaarisilla avustusjärjestöillä on esteetön ja ehdoton pääsy apua tarvitsevien ihmisten luokse; 10. pitää valitettavana humanitaarisissa tehtävissä olleiden Yhdistyneiden Kansakuntien työntekijöiden sekä burundilaisten siviilien ja sotilaiden surmaamista eteläisessä Burundissa, ja korostaa, että kaikkien suurten järvien alueen konfliktien osapuolten on välttämättä tehtävä kaikki voitavansa varmistaakseen alueella humanitaarista apua antavien henkilöiden turvallisuuden; 11. korostaa jälleen, että on tärkeää järjestää YK: n ja OAU: n suojeluksessa pidettävä suurten järvien alueen rauhaa, turvallisuutta ja vakautta käsittelevä kansainvälinen konferenssi, johon kaikki alueen hallitukset osallistuvat; 12. kiinnittää huomiota Euroopan unionin velvollisuuteen tukea pyrkimyksiä noudattaa Lusakan sopimusta ja kehottaa EU: ta ryhtymään viipymättä tarvittaviin poliittisiin ja taloudellisiin toimiin sen varmistamiseksi, että sopimus pannaan asianmukaisesti toimeen; 13. kehottaa neuvostoa ja jäsenvaltioita kunnioittamaan antamiaan sitoumuksia, jotka koskevat alueelle suuntautuvan aseviennin rajoittamista, ja estämään kyseisten aseiden laittoman myynnin sekä salakaupan, jolla asekaupat rahoitetaan; 14. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Lusakan sopimuksen allekirjoittajavaltioille, Yhdistyneiden Kansakuntien pääsihteerille ja OAU: lle. (1) Yhteinen edustajakokous hyväksynyt 14. lokakuuta 1999 Nassaussa (Bahama).